**п.ғ.к., доцент м.а., Молдасан Қ.Ш.**

**Әл-Фараби атындағы ҚазҰУ**

**Педагогика және білім беру менеджменті**

**кафедрасы**

**«Құтты білік» дастанындағы ізгілік тәрбиесі**

Тəуелсіз Қазақстанда өмір сүріп жатқан жас ұрпақ бойындағы парасаттылық, ұлтжандылық, ізгілік қасиеттердің рухани негізі ізгілік пен қайсарлықтың үлгісі халқымыздың салт-дəстүрінен, ұлттық мəдени мұраларынан, дана халқымыздың ізгі істерінен бастау алады. ҚР Президенті Н.Ə. Назарбаевтың: «Біз барлық мүмкіндіктерді жұмылдырып, қоғамымыздың ендігі жерде рухани түлеуіне, оның мəдениетін көтеруге, тарихын жəне мұрасын қалпына келтіруге, оны өркениет дамуынан кенже қалдырмауға ұмтылып отырмыз. Бұл өзімізді танудың əрі тəрбиелеудің, ең бастысы, жас ұрпақтың бойына шынайы отаншылдық сезім дарытудың жолы», − деуі бүгінгі таңда түркі халықтарына ортақ мұраларымызды əлемдік деңгейге көтеру арқылы түркі өркениетінің тамыры тереңде екенін, сондай-ақ, қазақ халқының өзіне тəн қайталанбас педагогикалық мəдени мұралардың бастау көзі болып табылатын түркі жазба мұраларындағы тəлім - тəрбиелік қағидалардың маңызы зор екендігін көрсетеді.[1]

Қазақ дүниетанымының өзегі саналатын құндылықтың əрбір тынысы, əрбір сөз орамы мен ой-түйіні ізгілікпен байланысты. Қазіргі кездегі саяси-экономикалық, әлеуметтік, рухани-мәдени өзгерістер ел өмірінің, сондай-ақ адам өмірінің барлық саласына өзінің әсерін тигізді. Айналадағы құбылыстарға, заттарға, адамға деген ішкі сана-сезім, көзқарас, қарым-қатынас түбірімен өзгерді. Адамдардың, қоғамның құндылықтары мен қызығушылықтары да басқаша сипат алды.

Айналадағы болып жатқан өзгеріс, сөз жоқ, адам санасына әсер етеді. Заман қанша құбылса да, адамның адамгершілігі, азаматтығы, адалдығы бәрінен асқақ болуы керек. Қазіргі кезде жастарымыздың жан-дүниесі мен рухани әлемі өз халқының салт-дәстүрінен ажырап, шет ел мәдениетіне бой алдыруы- ойланарлық мәселе. Бұған тосқауыл болу керек. Ол үшін жалпыадамзаттық құндылықтар болып саналатын адамгершілік мұраларды, рухани ағартушылық қасиеттерді бүгінгі ұрпақтың меншігіне айналдыру - қазіргі ұрпақ тәрбиесіндегі басты мәселе. Адамгершілік қасиетімізді жетілдіру арқылы ізгілікке, инабаттылыққа, парасаттылыққа үйретуге баса көңіл аудару – басты парызымыз. Адамгершілік мінез-құлық пен ізгіліктен, кісіліктен, әдептіліктен абзал қасиет жоқ. Адамгершілігі мол адамдар қайырымды да мейірімді, иманды келеді, ол айналасымен, ел-жұртпен сыйластықта, ынтымақтастықта, бірлік пен татулықта өмір сүреді. Ізгілік салтанат құрған қоғамның абыройы жоғары, тіршілігі шуақты болмақ. Iзгiлiк идеясы өркениеттік құбылыстардың барлық кезеңдерiнде болған. Ол адамның iшкi дүниесi, болмысы деп айтсақ та жарасады. Атақты ойшылдар, заманынан озып туған кемеңгер ғалымдардың ұлағатты сөздерiнде iзгiлiк идеясы əрдайым көрінiс тауып отырған. Ол тек бүгiн ғана пайда болып, бүгiн ғана өріс алып, дамып отырған жоқ. Қайта, қазiргi кезде iзгiлiк идеясы бəсеңдеп, адамның жүрегiнен орын таппай, бiзден алыстап бара жатыр ма деген ойға қалатын жағдайға жеттiк. Мемлекеттен саясат алыстай алмайтыны сияқты, iзгiлiк те мемлекеттен бөлек дами алмайды. Ізгiлiк ұғымының тамыры тереңде жатыр. Әрбір елдің, тұтастай алғанда, барлық әлемдік қауымдастықтың болашағы жастарға тікелей байланысты. Ендеше, жастардың бойына адамгершілік, ізгілік қасиеттерді қалыптастыру , ұлттық тәлім-тәрбие негіздерінен қол үзбеу жас ұрпақтың рухани мәдениетін арттырып, көркемдік әлемін байытады.

Қай халықтың болмасын, өзге жұртқа ұқсамайтын бітім - болмысы, өзіндік тағдырын айқындайтын басты ерекшелігі болады. Қазақ халқындағы перзент тәлім-тәрбиесінің ана құрсағынан басталуы өзге халықтан ерекшелігімізді, тектілігімізді көрсетеді.

Осы орайда, ХІ ғасырдың аса көрнекті ақыны, данышпан, ойшыл, қоғам қайраткері Жүсіп Баласағұнның «Құтты білік» дастанының маңызы зор. Жүсіп Баласағұн өзінің құнды мұрасында адамгершілікті, адалдықты, адамды сүюді жырлайды. Дастандағы негізгі идея – ел мүддесін ойлайтын адал басшының бейнесін көрсету арқылы әділетті қоғам орнату, мемлекетті дұрыс басқару, білімді игеру, ақылды, қанағатшыл және ізгілік, кісілік қасиеті бар тұлға тәрбиелеу. Дастанға тән ерекшелік – адамның кісілік қалпын сақтауы. Әр түрлі адамдар арасындағы қоғамдық мінез-құлық ережелерін, билеуші мен бағынушы арасындағы қарым-қатынас туралы баяндайды. Ұрпақтан ұрпаққа мұра боп қалған бұл дастанда қоғам туралы, адам баласының асыл қасиеті ізгілік туралы айырқша жырланады. Бойынан адалдық, ізгілік қасиеттер табылмаған адамдар өтірікші, қатыгез, өзімшіл, енжар, тоғышар, өркөкірек болады дейді. Сонымен қатар ақын:

Егер қолың ұзын болса,халыққа

Ізгі қылық, ізгі сөзбен жарылқа!

Жігітшілік өтер, өшер тірлігің,

Дүние – түс, көшерсің тез бір күні.

Ізгілік – олжа.Тірлігіңді олжа қыл,

Соңыра ол – жер, киелің, болжағын!

Тыңда, кісі ізгілері не деді:

«Жүрген – тынып, туған ақыр өледі!»

Жалғанға сан жаңылыс ер келді, көр,

Біраз жүріп, ақырында өлді көр.

Бек пе, құл ма, мейлі, жақсы-жаман ба,

Өзі өлді, қалды аты - ізі ғаламда.

Тірі өлер, ақыры жер жастанар,

Жақсы кісі өлсе, жақсы ат қалар. [2;98;]

Ел басқарудағы мәнсапқорлық, әділетсіздік, жағымпаздық елдің тозуына әкеп соғады. Ел басшысы болсаң, әділ бол, әділет ізгілікке жетелейтін басты қасиет екенін естен шығармауды сипаттайды. Ел билеуші адамның байлыққа мас болмай, халықтың жағдайын жасап, соңында ізгілікті іс қалдыруын айтады. Парасатты адамға тән қасиет – қайырымдылық, әділеттілік, кішіпейілділік шыншылдық. Адам тумысынан текті болса, ол өзінің ізгі қасиетімен қайырымды адам ретінде елдің есінде қалады. Ол ізгі жанның мінезі мен іс-әрекеті кейінгі ұрпаққа үлгі болады. Кім ізгі қасиетке ие болса, сол ел басшысы болуы керек дейді. Дана ойшылдың: «Жақсы мінез-құлық пен ізгілік, адамға құрметпен қарау, басқарушының халқымен жақсы қарым-қатынасы қоғамды тек ізгілікке, жақсылыққа бастайды. Мұндай ізгі бекті елі еш уақытта ұмытпайды», − деуі, «Құтты біліктегі» мінсіз қоғам идеясы, қоғамды ізгі басқару мəселесінде адам мінезін, болмысын терең сезіне толғануы Жүсіп Баласағұн философиясының қазіргі таңдағы ізгілікті басқару мəселесінде ғылыми танымымызды кеңейтіп, рухани бастау болмақ. Жүсіп Баласағұн мемлекеттің дамуы, көркеюі ел басшысының ақыл-парасаты мен біліміне, мінез-құлқына байланысты дейді. Қандай басшы болса да басқару ісінде ақылмен іс қылуды, ең алдымен, адамдық қасиетті ұстануы керек. Өз мүддесінен қара халықтың мұң-мұқтажын жоғары қойып, халқына ізгі іс жасаған басшының ғана беделі арта түседі. Олай болса, басқару мəселесінде ғұлама ұстанған рухани құндылықтар: қайырымдылық, ізгілік, адамгершілік, адалдық, шынайылық, парасаттылық, тəрбиелі адамға тəн іс- əрекет. Қайшылықты өмірде кездесетін əр түрлі əлеуметтік мəселелерді шешу мен жүзеге асыруда жаны таза басқарушы ғана кез келген мəселені əділеттілікпен шешеді, яғни «Құтты білік» дастанының əр шумағы − басқарушының бойындағы ел басқаруға лайық мінез-құлықтың қоғамда алатын орны туралы философиялық ой - толғамдарға толы.

Зерттеуші ғалым Н.Келімбетов «Құтты білік» дастанындағы ел басқару мəселесі туралы: «Шынында да, «Құтты білік» дастаны ислам дəуірінің моральдық-этикалық нормасын бейнелейтін заң іспеттес болды. Ал, бұл заңның орындалуын Жүсіп Баласағұн патшадан да, қарапайым диқаннан да, бек пен əскер басынан да бірдей талап етті»,[3] − дейді. Ал, мемлекетті басқарудағы адамның осы тұлғалық ерекшелігінің аса қажеттілігі түркі əлемінің ұлы ғұлама-ойшылы Жүсiп Баласағұн бабамыздың еңбегінде толық ашылған.

Ұлы ойшыл ізгілікті, қайырымдылықты, тектілікті бәрінен де жоғары қояды.

Бек білімді, зерек болсын – қырағы,

Тосын қырсық сонда ығып тұрады.

Мың қасиет керек , қылық мәнді, ірі,

Ізгі атың қалу үшін мәңгілік!

Асыл текті адам ұлы, парықта,

Білікпен тек, болды сара, даңқты.

Жақсы тектен туар жақсы адам да,

Жақсы жандар төрге шығар әмәнда.

Шыншыл, сара болу керек ел бегі,

Көңіл, тілі – түзу, дара, зерделі!

Шыншыл, сара басшы керек халыққа,

Халық үшін түсіп шығар тамұққа!

Жасай алар ізгілік пен ірілік,

Заң, ұятты сақтай білер жүгініп! [2;245]

Жақсы мінез-құлық, ізгілік туралы айта келіп, ақын екі жүзділікті, жылпостықты, еріншектікті, имансыздықты сынайды. Адамды өркөкірек, ойсыз болудан сақтандырады. Кісілік, ізгілік үлкенге де, кішіге де керек қасиет деп біледі. Жүсіп Баласағұн адамның дамуы, өсуі – тәрбиенің жетістігі дей отырып, адам бойындағы ізгілік, ізеттілік, қайырымдылық – бәрі адамға тек тәрбие арқылы беріледі дегенді баса айтады. Ұлы ойшылдың «Құтты білік» дастанындағы ізгілікті басқару принциптері мен ел басқару қағидаларының тəлім-тəрбиелік үлгілері, ел басқаруға қажетті идеялары қазіргі қоғамды дамыту, жаңарту саясатымен де тікелей байланысты. Жүсіп Баласағұнның мемлекетті, халықтың тұрмысын жақсартудағы əлеуметтік эстетикалық көзқарасының бүгінгі өркениетті қоғаммен сабақтастығы «Құтты білік» дастанының халықтық тəлім-тəрбиедегі тағлымды шығарма екендігін көрсетеді. Асыл мұрадағы басқару туралы ойлар − адамдар арасындағы өзара түсінушілікке, имандылыққа, ізгілікке бастайтыны сөзсіз. Дастан бəйіттерінде басқарушының бойындағы кішіпейілділік, мейірімділік, еңбексүйгіштік, ұстамдылық сияқты қасиеттер жиі айтылады десек, дастандағы елбасы бейнесі былайша көрініс табады:

Халыққа алып ұлдар керек саспайтын,

Ұлы істерде ұлы жорық бастайтын.

Жасай алар ізгілік пен ірілік

Заң ұятты сақтай білер жүгініп.

Ел басқару ісіндегі басқарушының бақытқа жету жолы адамгершіліктен, қайырымдылықтан, білімділіктен, əділеттілік пен ізгіліктен бастау алатындығы, əділдік, жақсылық сияқты гуманистік принциптерімен қатар басқару ісінде ақылдылық, сабырлылық, сақтық, батылдық қағидасы айшықталады. Мемлекетті басқару ісінде барлық əрекеттің заңға негізделуі керек екенін де Жүсіп Баласағұн айтқан. Мемлекетті басқару ісін жетілдіруде билік иесі заңға сүйенуі шарт.

Адамды сыйлау, оған құрметпен, кісілікпен қарау – дастанның басты қағидасы. Дастанда адам бақытқа құт-берекемен, ізгі қасиеті арқылы ғана жетуге болады деп тұжырымдайды. «Құтты білік» дастанындағы кейіпкерлердің де ізгілікті, құт - береке, бақ сипатын танытатын бейнеде алынуы да бекер емес.

Зерттеуші ғалым А. Егеубай Жүсіп Баласағұнның «Құтты білік» дастанындағы ізгілік туралы былай дейді: «Тарих тәлімі... Парасат сабағы... Дастанның тәлімі бүгінгі замандасқа да тағлым. Ғасырлар бойына халықты кісілікке баулыған жазу шынын да несімен қымбат? Несімен қызықтырады? Тағы да сол адамгершілік, имандылық дәстүрімен!... Ақиқатқа жығылған, әлеуметке адалдық дәстүрімен. Ежелгі дәуір ақынының әлеуметтік мұраттары қашан да әсерлі, ақиқаттың әз тіліндей ашық естіледі. Қоғамға, адамға зардап атаулыға ышқынған қарсылық, рухани жиреніштің күйінішті үні сол тілден төгіліп көкіректерге жасындай жетеді». [2;38]

Қорыта келгенде, ұлттық тәрбие құндылықтарын жас ұрпақ бойына сіңіруде Жүсіп Баласағұнның «Құтты білік» дастаны үлкен рөл атқарады. Өйткені, «Құтты білік» дастаны – түркі тілді халықтың қоғамдық ой-санасында орын алған рухани құбылысты тұтас қамтыған көркем туынды. «Құтты білік» дастанының мазмұны адамның жетілуінің шыңы – ізгілік екенін көреміз, яғни адам өзінің адами жетілуі мен кісілік кемелденуін, имандылығын өзгеге қайырым, жақсылық жасау арқылы ғана таныта алады.

Өз заманынан озық туған ұлы тұлғаның «Құтты білік» дастаны – тәлім-тәрбиелік құндылықтың қайнар көзі. Бұл дастан адам баласын ізгілікке, имандылыққа үндейді, рухани тазалыққа шақырады. Жүсіп Баласағұн еңбегі–бүгінгі ұрпақ тәрбиесі үшін теңдесі жоқ қазына.

**Пайдаланылған әдебиеттер:**

1. Назарбаев. Н.Ə. «Мəдени мұра мемлекеттік бағдарламасы»,

Егемен Қазақстан, 2003. − 29 қараша.

2. Жүсіп Хас Қажыб Баласағұн «Құтты білік». Көне түрк тілінен аударған, алғы сөзі мен түсініктерін жазған А.Егеубай.−Алматы: «Өлке», 2006. − 640б. 2 - басылым.

3. Келімбетов.Н. «Ежелгі əдеби жəдігерліктер». − Астана. «Фолиант», 2004. − 223б.

**Түйіндеме**

Бұл мақалада Жүсіп Баласағұнның педагогикалық мұрасындағы ізгілікті басқарудың негіздері, басқару ұстанымдары айтылады.

**Резюме**

В этой статье рассматривается об основах и о принципах гуманного управления государством в педагогическом наследии Юсуфа Баласагуни .

**Summary**

This article discusses the basics and the principles of humane governance in the pedagogical heritage Yusuf Balasaguni.

moldasank@mail.ru

телефон: 87023142229